РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/356-15

29. јул 2015. године

Б е о г р а д

ЗАПИСНИК

60. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 29. ЈУЛА 2015. ГОДИНЕ

Седница је почела у 19,45 часова.

Седницом је председавао Верољуб Арсић, председник Одбора.

Седници су присуствовали чланови Одбора: Горан Ковачевић, Драгољуб Зиндовић, Момо Чолаковић, Милош Тошанић, Сузана Шарац, Жика Гојковић и Золтан Пек.

Седници су присуствовали заменици чланова Одбора: Соња Влаховић, заменик Радмила Костића, Зоран Бојанић, заменик Николе Јоловића, Адриана Анастасов, заменик Оливере Пешић.

Седници нису присуствовали чланови Одбора: Душица Николић, Иван Јовановић, Војислав Вујић, Ђорђе Стојшић, Милорад Мијатовић и Дејан Раденковић, нити њихови заменици.

На предлог председника, Одбор је једногласно утврдио следећи

Д н е в н и р е д:

1. Разматрање оставке коју је на функцију председника Републичке комисије за заштиту права у поступцима јавних набавки поднео Саша Варинац (118-1656/15 од 22. јуна 2015. године);

2. Разно.

**Прва тачка дневног реда:** Разматрање оставке коју је на функцију председника Републичке комисије за заштиту права у поступцима јавних набавки поднео Саша Варинац (118-1656/15 од 22. јуна 2015. године)

Председник Одбора обавестио је чланове и заменике чланова Одбора да је Саша Варинац, председник Републичке комисије за заштиту права у поступцима јавних набавки, дана 22. јуна 2015. године, поднео неопозиву оставку на функцију председника Републичке комисије, на коју је изабран одлуком Народне скупштине 26. марта 2013. године, из личних разлога. У наставку је указао да је ова оставка лични чин Саше Варинца и да Одбор треба само да констатује да је она поднета, без упуштања у разлоге због којих је то учињено.

Дискусије поводом ове тачке дневног реда није било.

На предлог председника, Одбор је једногласно одлучио да поднесе Народној скупштини предлог одлуке о престанку функције председника Републичке комисије за заштиту права у поступцима јавних набавки Саши Варинцу, због подношења оставке.

**Друга тачка дневног реда**: Разно

Председник Одбора подсетио је чланове и заменике чланова Одбора да је пре почетка ове седнице завршена седница Народне скупштине на којој је изгласан Закон о изменама и допунама Закона о јавним набавкама који ће ступити на снагу осмог дана од дана објављивања у „Службеном гласнику РС“, а којим је, између осталог, повећан број чланова Републичке комисије за заштиту права у поступцима јавних набавки са шест на осам и предвиђено да се два нова члана бирају у току од 90 дана од дана ступања на снагу Закона. У наставку је указао на потребу да Одбор што пре, односно одмах по ступању на снагу Закона о изменама и допунама Закона о јавним набавкама, у складу са чланом 140. став 6. Закона, покрене поступак за избор новог председника и два члана Републичке комисије како би се омогућио несметан рад овог органа.

Имајући у виду напред наведено, као и чињеницу да почиње летња пауза у раду Народне скупштине, председник Одбора је предложио члановима Одбора да му дају овлашћење да, одмах по ступању на снагу Закона о изменама и допунама Закона о јавним набавкама, донесе одлуку о покретању поступка за избор председника и два члана Републичке комисије и предузме потребне кораке у циљу објављивања јавног конкурса у „Службеном гласнику РС“, дневном листу „Политика“ и на интернет страници Народне скупштине. Такође, напоменуо је да ће Одбор на једној од наредних седница формирати радну групу која ће спровести изборни поступак (сачињавање теста за проверу стручне оспособљености из области јавних набавки кандидата за председника и два члана Републичке комисије, преглед пријава на јавни конкурс и пратеће документације, утврђивање испуњености услова за избор).

Одбор је једногасно одлучио да овласти председника Одбора да, по ступању на снагу Закона о изменама и допунама Закона о јавним набавкама, донесе одлуку о покретању поступка за избор председника и два члана Републичке комисије и предузме потребне кораке у циљу објављивања јавног конкурса у „Службеном гласнику РС“, дневном листу „Политика“, и на интернет страници Народне скупштине.

\*

\* \*

Седница је завршена у 19,55 часова.

Седница је тонски снимана.

СЕКРЕТАР ПРЕДСЕДНИК

Александра Шашо Верољуб Арсић,с.р.